Fríggjadagin 27.06. 15 var Víkingur betra liðið. Teir vóru væl betri enn HB, og ivi var ongantíð um, hvat lið var tað betra Bæði liðini vóru skerd. Â Á HB-liðnum manglaðu fleiri leikarar, og hjá Víkingi manglaðu Hans Jørgin og Suni. Gert Hansen og Dánjal Pauli eru so dánt við at finna stevið eftir drúgva fráveru. Líkindini vóru vánalig við nógvum vindi oman eftir vøllinum. Víkingur fekk undanvind í fyrra hálvleiki og HB fekk tað tí sera trupult. Víkingar settu seg tungt á dystin og vóru sera væl skipaðir í verjupartinum. Menn stríddust fyri hvørjum bólti og vunnu teir ikki sjálvir bóltin, fingu teir sum oftast prikað hann til onkran viðleikara. 32 minuttir leiktir, og Gunnar Vatnhamar fer við ferð við bóltinum, snarar inn móti miðjuni og finnur eitt lítið hol í verjuni, og so er 1–0. 35 minuttir leiktir, og Heðin Hansen skeyt langt úti frá, og bólturin brast í meskarnar ovaliga í vinstra horni. 1–0. Tað ið eftir var av fyrra hálvleiki broytti ikki støðuna. Nú vóru vit bangin fyri, at HB fór at koma út sum eitt óløgi, og helst royndu teir tað eisini, men víkingaliðið dugdi betur at spæla í mótivindinum, enn HB hevði gjørt. Tá ið 66 minuttir vóru leiktir var klumpaspæl í HB brotsteiginum, og endin var, at Atli Gregersen setti bóltin í netið. Dysturin var rótutur, og dómararnir dugdu illa at leiða hann. Nógvar skeivar avgerðir og ofta tagdi floytan tá ið hon átti at ljóðað. Mest sum eitt undur, at ikki stórir skaðar hendu. Serliga vóru leikararnir á HB-liðinum misnøgdir. Ikki hissini lið, vit fingu sum mótstøðulið í Europa League. Norski fótbóltsstoltleikin og ikki ov nógv sagt, at liðið bestu árini, -serliga í 90'unum-var stoltleikin hjá øllum norðurlondum. Legendariski Niels Arne Eggen var venjari hesi árini, og hansara fótbóltsfilosofi lyfti Rosenborg til eitt av allar bestu liðunum í Europa, hóast teir bert vóru hálvprofessionellir og hildu til uppi í Tróndheimi. Serliga situr fast í minninum dysturin, tá ið teir á útivølli á San Siro spældu seg víðari við sigri á AC MIlan. Mest merkisvert var, at tað var við flótandi offensivum álopsspæli. Soleiðis vildi Eggen hava liðið at spæla. Árini frá 1990-2010 vann Rosenborg meistaraheitið 17 ferðir, men hava nú havt nøkur ár við turki. Í løtuni liggja teir aftur á odda í norsku kappingini. Eitt spennandi lið at møta, men samstundis vita vit, at uppgávan er stór. Tó er einki óført, og tá RBK kann vinna á San Siro, -ja, so hava vit eisini ein møguleika! Fyrri dysturin er heima 2. juli, meðan vit skulu í Lerkendal 9. juli.